alexandrainst/scandi-wiki huggingface dataset:
Trollhegg

Trollhegg (Frangula alnus) er en løvfellende busk i trollheggslekten innenfor trollheggfamilien.

Beskrivelse 
Trollhegg blir fra 2 til 6 meter høy. Barken er først grå og fint håra med lyse barkporer på langs. Senere blir den mørk brun med mer tydelige porer. Gamle grener kan få oppspukket, grå bark. Bladene er oftest skruestilte, ovale med hel rand. Oversiden er skinnende blank friskt grønn, mens underside er mer matt og lysegrønn. Høstfargen er klart gul. Blomstene, som kommer fram fra begynnelsen av juni, sitter samla i kvaster i bladhjørnene. Blomstene er tokjønna, og gulgrønne og bittesmå. Fruktene er ertestore bær som skifter farge fra grønt over rødt til svart. Blomster og bær kan sees i alle grader av modenhet samtidig. Frøene spirer villig. Rotnettet er kun litt forgreina, men når langt ut og djupt ned. Alle deler av planta har ei spesiell, ram lukt. Hele planta er giftig og framkaller kraftige oppkastninger. Biene trekker gjerne etter trollhegg, som yter god nektar.

Utbredelse og habitat 
Planta opptrer som underskog i nesten alle jordtyper, men især på fuktig jordbunn. Dessuten danner den kratt ved bredden av dammer, sjøer og vannløp sammen f. eks svartor, vanlig bjørk, pors og selje. Trollhegg er vanlig i nesten hele Europa, med mangler nordlige deler. Den går også inn i den asiatiske delen av Russland, samt Kaukasus og Lilleasia. Den er innført i Nord-Amerika. I Norge vokser den i lavlandet nord til Grane i Nordland.

Bruk 
I folkemedisinen har trollhegg et ry som avførende middel. Det var viktig at man skrellet av barken på riktig måte, ovenfra og ned. Ellers ville man få brekninger av barken hvis man drar den av motsatt vei. Brekningen skyldes et atranol-derivat, som etter langvarig lagring omdannes til antrakin-glyoksid som virker avførende. Barken blir også brukt til plantefarging, og gir en grønn farge.

Referanser

Eksterne lenker 
 
 Den Virtuella Floran (svensk)
 Urtekildens planteleksikon

Trollheggfamilien
Hvite blomster
Planter formelt beskrevet i 1753
Norges flora
Planter formelt beskrevet av Carl von Linné
Coelolepida

Acanthopteroctetidae
 Heteroneura
 Lophocorona
 Myoglossata

Coelolepida er en gruppe som omfatter nesten alle kjente grupper av sommerfugler. Det viktigste kjennetegnet er at de har hule skjell på vingene. Coeloepida deles i tre grener: familien Acanthopteroctetidae (fem arter, Nord-Amerika og Europa), slekten Lophocorona (seks arter, Australia) og gruppen Myoglossata, som omfatter nesten alle sommerfugler.

Eksterne lenker 
 

Sommerfugler
Markhus&Lid

Markhus&Lid er en musikalsk duo fra Osterøy og Hardanger, bestående av Knut Markhus og Lars Sveinung Lid.
De ga ut EP-en  Fru Jørgensen i 2004 og produksjonen Live i Løo i 2012.

Eksterne lenker
 Hjemmeside
 Live i Løo
 Fru Jørgensen

Norske musikkgrupper
Duoer
Tory Island

Tory Island (irsk: Oileán Thoraigh eller tidligere Oileéan Thúr Rí som betyr «øya med kongens tårn») er en øy utenfor Irland. Den ligger om lag 12 kilometer fra nordvestkysten av grevskapet Donegal i Irland. Øya har en avlang form fra nordvest til sørøst, og er  omtrent 5 km lang og 1 km bred.

Øya har en befolkning på om lag 136 mennesker (2006)., fordelt på fire landsbyer: An Baile Thoir (East Town), An Baile Thiar (West Town), An Lár (Middletown) og Úrbaile (Newtown). Talespråket på øya er i hovedsak gælisk (ulsterirsk) og den regnes som del av det gælisktalende Gaeltacht.

Siden 1950-tallet har øya vært hjem for et lite samfunn av kunstnere, og det er også et eget kunstgalleri på øya. Den engelske kunstneren Derek Hill har forbindelser med kunstnersamfunnet på Tory Island. En av kunstnerne som holder til på øya er Patsaí Dan Mac Ruaidhrí (Patsy Dan Rodgers), som innehar det uformelle embetet som Rí Thoraí (konge av Tory). Denne kongetittelen gir ikke noen formell makt, men kongen er valgt gjennom en konsensusavgjørelse blant øyboerne for å representere samfunnet.

I september 1884 fant et alvorlig forlis sted da den britiske fregatten HMS «Wasp» gikk på grunn ved fyret på Tory. Av et mannskap på 58 omkom 52 i forliset.

Øya er kjent for det store tårnet sentralt på øya og ruinene av Tory castle.

Øya er et viktig hekkeområde for åkerrikse, som har mistet mange andre hekkeområder og nå er en truet art på grunn av landbruket.

Referanser 

Donegal
Gaeltachtai
Øyer i Republikken Irland
Friskvernklinikken

Friskvernklinikken i Asker er en spesialistklinikk for muskel- og skjelettlidelser, idrettsskader, fedmeproblematikk og lettere, psykiske lidelser. Klinikken ble etablert av lege Jan Erik Ødegård i mars 1996 og var under Jorunn Tangen Holes ledelse ut juni 2009.

Høsten 2001 fikk Friskvernklinikken godkjennelse fra Sosial- og helsedepartementet til økonomiske rettigheter på lik linje med offentlige poliklinikker. Klinikken har idag samarbeidsavtaler med Helse Sør-Øst.

Klinikken er godkjent som utdanningsinstitusjon for fysikalsk medisin og rehabilitering, og dessuten som voksenpsykiatrisk poliklinikk. Deres satsningsområder er videreutviklingen av et tverrfaglig rehabiliteringstilbud til pasienter med sammensatte og komplekse problemstillinger innen både somatikk og psykiatri, i tillegg til pasienter med helseplager knyttet til overvekt.

I august 2009 tok Øydis Jahren over som direktør etter Jorunn Tangen Hole. Vinteren 2010 ble det kjent at Friskvernklinikken måtte nedbemanne kraftig, som en følge av Helse Sør Øst avvisning av Friskvernklinikkens anbud.

Referanser 

Norske helseselskaper
Psykiatri
Helse- og sosialtjenester i Viken
Etableringer i 1996
Strangford Lough

Strangford Lough er en fjord på nordøstkysten av øya Irland. Den ligger i grevskapet Down i Nord-Irland, og skiller Ardshalvøya fra resten av øya Irland. 

Fjorden dekker et område på 150 km², og er nesten å regne for en innsjø. Innløpet fra Irskesjøen er langt og trangt, med sterke strømmer. I 2007 ble et kraftverk som produserer elektrisk strøm ved hjelp av tidevannsstrømmer plassert i innløpet.

Det er mange øyer og skjær i fjorden, både klippeøyer og drumliner som er oversvømmet. 

Mange trekkfugler overvintrer i Strangford Lough, blant annet ringgås. Det er også steinkobbe og brugde i fjorden.

Strangford Lough var en viktig base for vikingene i deres tidlige plyndringstokt i Irland.

Down
Nord-Irlands geografi
Bukter og fjorder på øya Irland
Ardshalvøya

Ardshalvøya er en halvøy i grevskapet Down i Nord-Irland. Den skiller Strangford Lough fra North Channel, forbindelsen mellom Irskesjøen og Atlanterhavet. Det er flere byer og landsbyer på halvøya, blant andre  Donaghadee, Newtownards og Portaferry. Belfast Lough ligger nord for halvøya.

Down
Nord-Irlands geografi
Końskowola

Końskowola er en liten landsby i sørøstre Polen, mellom Puławy og Lublin, nær Kurów og elven Kurówka. Det er kommunesentrum i en egen kommune (gmina) i Puławy fylke. Befolkningen i år 2004 var 2188 innbyggere.

Navnet Końskowola stammer fra 1442, og er basert på ordet Wola, en jordbrukslandsby og den tidligere herskeren over landsbyen Jan Koniński. I byen finnes det to kirker oppført i 1613 og 1670. Det finnes også rester etter en luthersk kirkegård.

Historie 
Landsbyen ble antakeligvis grunnlagt på 1200-tallet med navnet Witowska Wola, men på 1300-tallet ble navnet endret til Konińskawola. Byen fikk byrettigheter i 1532. 

Etter den tredje delingen av Polen i 1795 ble byen annektert av Østerrike. I 1809 ble landsbyen innlemmet i Hertugdømmet Warszawa, men allerede i 1815 kom landsbyen inn under Kongedømmet Polen. Etter januaropprøret i 1870 mistet byen byrettighetene sine, og fikk de aldri igjen. Under den russiske revolusjonen i 1905 ble det organisert mange demonstrasjoner og solidaritetsstreiker her. Siden 1918 ble byen igjen en del av Polen. 

Under den andre verdenskrig 15. september 1939 ble Końskowola tatt av tyske tropper og okkupert. Tyskerne bygde  opp krigsfangeleir og en konsentrasjonsleir for slavearbeid i landsbyen. Leiren for krigsfanger ble raskt nedlagt, men konsentrasjonsleiren var i drift ut 1943. De innsatte arbeidet for tyskerne på gårder eller med å bygge veier og jernbaner.

Det ble opprettet en getto i landsbyen der mange grupper av jøder ble plassert, inkludert mange jøder fra Slovakia. 8. mai 1942 førte nazistene mange av jødene til utryddingsleiren Sobibór. I oktober 1942 var nesten hele menneskemengden i gettoen ble henrettet, da tyske tropper tok 800–1000 jøder, inkludert kvinner og barn, til en skog i nærheten og drepte alle. Resten av innbyggerne i gettoen ble ført til en annen leir. 

Da Den røde armé nærmet seg sommeren 1944 planla tyskerne å brenne ned landsbyen. 25. juli 1944 måtte de tyske okkupasjonsstyrkene ut i kamp mot den polske Armia Krajowa og de polske partisanene Bataliony Chłopskie. Da Den røde arméen kom til byen ble tyskerne drevet bort.

Landsbyer i Polen
Galteefjellene

Galteefjellene, engelsk Galtee Mountains og irsk Na Gaibhlte er en fjellkjede i provinsen Munster sentralt på øya Irland. Kjeden strekker seg gjennom grevskapene Limerick, Tipperary og Cork. Galteefjellene er den høyeste fjellformasjonen i det irske innlandet, og har form som en høy rygg som stiger bratt opp fra det omliggende slettelandskapet. Den høyeste toppen i Galteefjellene er  Galteemore, som med sine 920 meter over havet også er det høyeste fjellet i hele provinsen Munster.

Galteefjellene ble formet under den kaledonske foldingen, som fikk de underliggende silurske bergartene til å foldes sammen i store rygger. De silurske bergartene var imidlertid relativt myke, og ble raskt utsatt for erosjon. Det eroderte støvet fra disse bergartene dannet i løpet av flere millioner år gammel rødlig sandstein (Old Red Sandstone) som er en betraktelig hardere steintype. Galteefjellene består av sandstein med en kjerne av mykere silurske bergarter.

To lengre perioder med breaktivitet har påvirket området. De rudne toppene i Galteefjellene ble formet siden de høyeste toppene lå over isen og ble utsatt for gjentatt vekselvirkning mellom frost og mildvær. Dette førte til all løssteinen som i dag dekker toppene. Breene formet også botner høyt på fjellsidene, som nå er små innsjøer.

Området har en lang tradisjon for melkeproduksjon. Mitchelstown, på Cork-siden av fjellene og Tipperary på nordsiden er de viktigste byene i området.

Limerick
Cork
Tipperary
Fjell i Republikken Irland
Paul Watson

Paul Watson (født 2. desember 1950 i Toronto) er en kanadisk miljø- og dyrevernaktivist som ble kjent i mediene på 1990-tallet på grunn av en rekke omstridte aksjoner mot norsk, islandsk og japansk hvalfangst. Han er grunnlegger og leder av dyrevernorganisasjonen Sea Shepherd. 

På begynnelsen av 1970-tallet var han med på en rekke aksjoner i regi av Greenpeace både som mannskap og kaptein. I 1977 ble han utestengt fra Greenpeace grunnet voldelige aksjoner, og dannet sin egen organisasjon, Sea Shepherd. Watson ble dømt i norsk rett i 1997 for forsøket på å senke skipet «Nybrænna» på Steine i Lofoten i 1992, men Nederland nektet å utlevere ham.

Vinteren 2011 deltok han i søket etter det norske skipet «Berserk», som sank sammen med deler av besetningen.

Referanser

Eksterne lenker 
 

Personer fra Toronto
Canadiske aktivister
Canadiere dømt for forbrytelser
Miljøaktivister
Dyrevernere
Lars Erik Drevvatne

Lars Erik Drevvatne (født 16. mars 1960) er en norsk jazzmusiker (piano), siv.ing. og tidligere norsk høydehopper, bosatt i Mo i Rana. 

Han representerte IL Gular i Bergen.  Hans personlige rekord er 2,13 meter, noe som plasserer ham på delt 23.-plass på norgesstatistikken gjennom alle tider. Rekorden blei satt som 23-åring, den 31. juli 1983 på Leangen.

Som musiker  har han spilt med Mo i Rana-musikerne
Bjørn Alterhaug, Guttorm Guttormsen og Ernst-Wiggo Sandbakk, såvel som
jazzvokalistene Susanne Fuhr og Silje Nergaard.  I studietiden var han en tid komponist og pianist i gruppa First Set i Trondheim.  Han har selv  utgitt plate (2001).

Drevvatne er  utdannet siv.ing. ved NTNU og har den senere tid engasjert seg i utviklingen av en flyplass ved Mo i Rana.

Medaljer i norske mesterskap 
 Bronse i høyde: 1983

Utgivelser 
 Keys on and off (Acoustic Records, 2001).  Egne komposisjoner med musikerne Ole Jacob Hystad, Arvid Martinsen, Thomas T. Dahl, Torbjørn Hillersøy og  Stein Inge Brækhus.

Referanser 

Norske høydehoppere
Norske jazzpianister
Fødsler i 1960
Roar Haugland

Roar  Haugland (født 10. januar 1964) er en norsk tidligere friidrettsutøver som representerte IL Gular og BFG Fana (IL Gneist).
 
Hans personlige rekord i høydehopp er 2,13 meter, noe som plasserer ham på delt 23.-plass på norgesstatistikken gjennom alle tider. Rekorden ble satt 26. august 1984 i Øvre Årdal.

Medaljer i norske mesterskap 
 Høyde
 Sølv i 1984
 Gull i 1985 (innendørs)
 Lengde
 Sølv i 1987
 Tresteg
 Gull i 1988
 Bronse i 1987

Kilder 
 Medaljevinnere i norske seniormesterskap – høyde (Friidrett.no)
 Medaljevinnere i norske seniormesterskap – lengde (Friidrett.no)
 Medaljevinnere i norske seniormesterskap – tresteg (Friidrett.no)
 Statistikk, høyde menn gjennom alle tider (Friidrett.no)

Norske høydehoppere
Norske tresteghoppere
Norske lengdehoppere
Norgesmestere i friidrett
Stein Landsem

Stein Landsem (født 19. mai 1949) er en norsk tidligere høydehopper som representerte Malm IL.
 
Hans personlige rekord er 2,15 meter, noe som plasserer ham på delt 15.-plass på norgesstatistikken gjennom alle tider. Rekorden ble satt under Norgesmesterskapet, 10. august 1975 på Fana stadion.
 
Landsem ble rangert som nummer 393 på listen over de 1000 beste idrettsutøverne i Trøndelag på avisa Nidaros sin kåring i 2020.

Medaljer i norske mesterskap

Referanser 

Norske høydehoppere
Norgesmestere i friidrett
Rune Gjengedal

Rune Gjengedal (født 8. desember 1947 på Sandane i Gloppen, død 18. februar 1999) var en norsk lege og høydehopper. Han representerte Fjellhug/Vereide IL og seinere IL Gular.
 
Hans personlige rekord var 2,12 meter, noe som plasserer ham på delt 28.-plass på norgesstatistikken gjennom alle tider. Rekorden ble satt 3. oktober 1974 i Bergen.

Han arbeidet som lege i Bergen frem til han døde i 1999.

Rune Gjengedal var onkel til fire ganger norsk mester på 400 meter hekk, Harald Gjengedal, og hans yngre bror Terje Gjengedal, professor og forsker i kraftproduksjon.

Medaljer i norske mesterskap

Se også 
 Liste over kjente personer fra Gloppen kommune

Kilder 
 Medaljevinnere i norske seniormesterskap – høyde (Friidrett.no)
 Statistikk, høyde menn gjennom alle tider – per 1. januar 2007 (Friidrett.no)

Norske høydehoppere
Personer fra Gloppen kommune
Fødsler i 1947
Dødsfall i 1999
Friidrettsutøvere for Fjellhug/Vereide IL
Gjengedal (slekt)
Stroh

Stroh er en sterk krydret rom fra Østerrike. Stroh original fåes   i 5 varianter, Stroh 38, Stroh 40, Stroh 54, Stroh 60 og Stroh 80. Tallene i variantene beskriver alkoholstyrken. Stroh er oppkalt etter grunnleggeren Sebastian Stroh som startet selskapet i Klagenfurt under navnet «Stroh Rum».
Den sterkeste varianten av Stroh blir sjelden drukket rent. I Norge er det ikke lovlig med innførsel av Stroh 80.

I tillegg til Stroh original, produseres det også en del andre typer.

Eksterne lenker
 

Rom (brennevin)
Introduksjonsår ikke oppgitt
Olofsborg

Olofsborg (finsk Olavinlinna) er en festning i byen Nyslott i Øst-Finland, anlagt i 1475. Erik Axelsson (Tott) var festningens byggherre, og i senmiddelalderen var festningen et strategisk viktig forsvarsanlegg ved Finlands daværende østgrense. I krigene mellom Sverige og Russland var festningen et viktig støttepunkt. Den er restaurert, og er nå nasjonalminnesmerke. Det arrangeres en årlig operafestival i borgen.

Slottets eldste historie 
Festningen ble anlagt på holmen Kyrönsaari i Kyrönsalmisundet i Savolax, og ble kalt Sankt Olofs borg. Slottsherren på Viborg Erik Axelsson (Tott), bygde først en borg i tre i 1475 og i 1477 i stein. Borgen ble bygget som et vern for Savolax mot russerne. Da freden i Nöteborg ble avtalt mellom Sverige og Russland i 1323, var holmen og sundet russiske besittelser. Strategisk sett var det viktig å befeste dette området for å hindre russiske plyndringstokt i området rundt Savolax. Fra Erik Axelsson og hans brors Lars Axelssons tid står ennå de tre eldste tårnene; Kyrktornet, Klocktornet og det eldste tårnet Sankt Eriks torn.

Forsterkning i Vasasønnenes tid 

Under Erik XIVs, Johan III av Sverige og Karl IX av Sveriges styre ble slottet forsterket og ombygget. I perioden 1560–1562 ble det såkalte Tjocka tornet oppført. I Johan IIIs tid var opp mot 300 mann stasjonert i borgen. Da Sverige ekspanderte mot Russland på 1600-tallet, tapte slottet sin viktige stilling som grensefestning.

Gustav II Adolf besøker Olofsborg 
I den tiden Sverige og Finland var samme rike, var Gustav II Adolf den eneste kongen som besøkte Olofsborg. Det var vinteren 1622; kongen var på vei til Stockholm fra krigsskueplassen i Polen, som også betød  besøk i blant annet Viborg og Torneå. Kongens bror Karl Filip besøkte slottet ni år tidigere, etter forhandlinger med byen Novgorod, som stod under svensk beskyttelse, i Viborg 1612–1613. Karl Filip var Novgorods kandidat til tsar av Russland.

Eksterne lenker 
 

Slott i Finland
Festninger i Finland
Byggverk i Södra Savolax
.bh

.bh er Bahrains nasjonale toppnivådomene (ccTLD) for Internett. Det administreres av  BATELCO.

Registrering
Registrering er direkte på andre nivå, eller på tredje nivå under subdomener på andre nivå. For å kunne registrere et domenenavn må registranten være et selskap registrert i Bahrain. Registranten må også ha en telefonnummerkonto i Bahrain som betalingen for registreringen kan belastes til.
Registreringer leveres som pakkeløsninger sammen med webhosting hos BATELCO / INET.

Se også
 Domenenavn
 Landskoder (internett)
 Toppnivådomene

Eksterne lenker
 IANA .bh whois informasjon

B h
B h

sv:Toppdomän#B
Ole Morten Mardal

Ole Morten Mardal (født 4. oktober 1969 på Sandane) er en norsk lærer og tidligere lengdehopper fra Gloppen kommune. Han representerte Gloppen FIL som aktiv utøver.
 
Hans personlige rekord er 7,42 meter, noe som plasserer ham på 34.-plass på norgesstatistikken. Rekorden blei satt 3. juli 1993 i Byrkjelo.

Mardal er far til sleggekasteren Thomas Mardal og lærer ved idrettsfag på Firda vidaregåande skule, en skole han selv gikk på fra 1985 til 1988. Han var med i et godt friidrettsmiljø i Gloppen, med blant annet de jevnaldrende utøverne Arne Indrebø (spydkaster) og Kjell Ove Hauge (kulestøter) som treningskamerater og medelever på idrettsfag ved Firda vidaregåande skule.

NM-medaljer

Se også 
 Liste over kjente elever ved Firda videregående skole

Kilder 
 Medaljevinnere i norske seniormesterskap – lengde (Friidrett.no)
 Statistikk, lengde menn gjennom alle tider – per 1. januar 2007 (Friidrett.no)

Norske lengdehoppere
Norske friidrettstrenere
Norske pedagoger
Friidrettsutøvere for Gloppen FIL
Fotballspillere for Sandane TIL
Personer fra Gloppen kommune
Fødsler i 1969
Alumni fra Høgskulen i Sogn og Fjordane
Cat Island (Bahamas)

Cat Island er en øy i Karibia og et av de 31 distriktene i staten Bahamas. Øya har en befolkning på 1 647 (2000). De største landsbyene på øya er Arthur's Town (hjemstedet til Sidney Poitier), Orange Creek og Port Howe. Cat Island var også fødestedet til musikeren Tony McKay, bedre kjent som Exuma.

Bahamas' høyeste punkt er Mount Alvernia, 63 meter over havnivået, ligger på Cat Island.

Bahamas' distrikter
Belgfrukt

En belgfrukt er en frukt av en plante i erteblomstfamilien (Fabaceae). Kjente belgfrukter er alfalfa, kløvere, erter, bønner, linser, lupiner og peanøtter.

Belger dannes fra ett fruktblad og åpner seg for å slippe frø ved å sprekke opp både i buksømmen og ryggsømmen.

Belgfruktenes historie er sterkt knytta til menneskets historie. De ble først høstet av mennesker i Asia i steinalderen, og spredte seg til Amerika og Europa rundt 6000 f.Kr. hvor de ble essensielle i kostholdet som proteinsupplement.

Eksterne lenker 
 

Kulturplanter
Øhre bru

Øhre bru, eller Foynlandsbrua, også Føynlandsbrua, er ei av to bruer over Ekenessundet mellom  Nøtterøy og Føynland i Vestfold. Den første brua ble åpna 17. mai 1908. På grunn av stadig økende biltrafikk måtte brua forsterkes i 1922.

1976 ble den erstattet av Ekenessundet bru rundt 400 m lenger sør i sundet. Den gamle brua er stengt for motortrafikk og har blitt gangbru.

Se også
Liste over broer i Norge
Liste over broer i Norge etter lengde

Eksterne lenker 
 Tønsberg båtforening – Foynlandsbruas historie
 Kartverkets norgeskart

Gangbroer i Norge
Veibroer i Vestfold og Telemark
Veier i Færder
Broer åpnet i 1908
1908 i Norge
Føynland
.bi

.bi er Burundis nasjonale toppnivådomene (ccTLD) for Internett. Det administreres av «Burundi nasjonale senter for informasjonsteknologi».

Registrering
Registrering gjøres direkte på andre nivå.

Det finnes et antall nettsteder med domenenavn på tredje nivå under kategoriserte subdomener på andre nivå. Men registreringsenhetens nettside nevner imidlertid bare at domenene gov, net, edu, ac, com, co, int, mil og gouv ikke er tillatt som domenenavn på andre nivå, og det later til at registrering på tredje nivå ikke lenger er mulig.

Registreringssiden slår fast at «.BI registeret har en heller liberal holdning vedrørende domenenavn så fremt domenenavnet har sammenheng med forretningsnavnet eller et av dets varemerker. Hovedprinsippet er at et domene må gjenspeile sannheten.»  Registreringer er åpen for alle i hele verden, men registrering eller bruk er ikke ment å kunne gjøres i villedende hensikt, men det foretas tydeligvis ingen kontroll for å sikre dette. Nettstedet slår også fast at «Vi motarbeider sterkt bruk av vårt lands koder for å villede folk. Vi minner om at .bi står for republikken Burundi og intet annet». Dette har åpenbart til hensikt å motarbeide at .bi skal bli brukt i annen hensikt, slik som det er blitt gjort med andre ccTLDer (eksempelvis .tv for fjernsyn, og .la for Los Angeles), eller bruk i "domenehacking" hvor TLDen blir en del av et ord eller vending (som i del.icio.us).  Bruk av «bi» i betydningen biseksualitet er sannsynligvis den typen ting de ønsker å forhindre, men det er uklart hvorvidt det har forekommet faktiske tilfeller hvor ccTLDet har vært brukt på denne måten. Det synes ikke å være mye bruk av domenet i det hele tatt, hverken innen eller utenfor Burundi, til tross for det liberale regelverket for registrering.

Konflikthåndtering
.bi er et av de få ccTLDer som har signert et «Memorandum of Understanding (MoU)» med ICANN, noe ICANN med begrenset hell har forsøkt å få alle ccTLD-registreringsenheter til å gjøre. Registreringsavtalen for .bi legger også registrantene under UDRPs policy for konflikthåndtering, men de ser ikke ut til å ha noen kontrakt med WIPO om å legge konflikter i dette ccTLDet under WIPOs jurisdiksjon, og det finnes ingen indikasjon på registreringssiden på at noen som helst andre instanser er autorisert til å behandle slike konflikter.

Se også
 Domenenavn
 Landskoder (internett)
 Toppnivådomene

Eksterne lenker
 IANA .bi whois informasjon
 Registreringsnettsted for .bi domenet

Burundi
Nasjonale toppnivådomener

sv:Toppdomän#B